khistorydata/jeongjo-sjw-relations huggingface dataset:
정조 24년 · 목
大臣閣臣承候也藥院諸臣日次請診也○領議政李秉模曰又當今日仰想聖懷益復難抑矣予曰孺慕深深矣秉模等曰惠慶宮氣候連向平復乎予曰漸臻差復而姑未完合矣予謂禮曹判書李晩秀曰奉室行禮之以冕服磨鍊者是豈成說乎大抵皇壇旣無神位則奉室行禮亦是權道也至於望位禮則以出奉神榻之故雖用冕服而只爲奉室行禮則神榻旣不出奉何可用冕服乎謂有壬子年前例而其時磨鍊大是做錯且其百官外位之磨鍊亦出於昧例矣此後則奉室行禮時只以袞龍袍磨鍊事定式也予又曰臺臣李基慶疏本還入之後認以不爲頒布矣追聞外間已多謄頒處云卿等亦見之否秉模曰果爲見之矣予曰在昔肅廟朝以此等事過用聖慮至有眼候故先朝五十年間似此說話不敢一字語及於章疏之間今此惹鬧亦關紀綱而今已秉畀炎火可謂都無事矣所謂通文泮長何不這卽禁斷以致流布之境乎左議政沈煥之曰泮長則未及見之云而如此之事初不當推上朝廷李基慶之疏果不善爲矣予曰其疏初本甚多礙眼奏御文字豈敢不書名而只書許文正三字乎萬萬駭然矣秉模曰日前諫長疏批句語實涉過中而幸因僚相所奏特命刪去臣等亦與有榮矣予曰予於尋常文字亦不欲着題說去者卽本意所在而至於此事則以俗習之難矯常有所慨咄于中者故自不覺其辭敎之若是而書下之後慮或有過中處伊夜還爲取見矣更觀之則亦似無大叚礙眼處故仍令頒下而及聞右相所奏其言果好故特命刪去矣煥之曰疏批之刪去誠爲盛德事矣聖意所在臣等亦豈不仰認而禁令之尙在豈不可悶乎殿下雖以姑待治成制定爲敎而自古以來豈有以言爲禁之時乎予曰豈得已哉禁令之萬萬乖當有駭聽聞予亦豈不知之而比之風習之日非猶有輕重之別其所以不得不然者亦自有一副當義理矣秉模曰伏見向來承旨處分傳敎則政院之以放未放事如是擧行誠爲非矣此等處習俗之弊固爲可悶而至於禁令之設實非美事臣之區區憂慮則竊恐禁令愈嚴而紀綱有愈壞之歎矣予曰其時承旨事誠甚駭然矣放未放修啓之時凡以罪人爲名者無論關係輕重之如何一倂載錄古例卽然故戊申後懲討何如乙亥後隄防尤何如而應坐之類亦未嘗遺漏於放未放秩伊時亦未間有以此爲言者矣其時人所不敢爲之事如李羲甲者無難爲之此亦非但李羲甲之罪也蓋由近來風習之以此等事把作盡分底道理而然也此等風習未能丕變之前將有人不得爲人之慮豈不大可懼乎禁令之設予固自以爲過而豈不曰周公之過不亦宜乎聖人之事雖曰非人人所可學而亦豈必到聖人地位而後始學聖人乎予所願者學聖人也秉模曰周公何嘗有禁令乎予曰非必謂周公之有禁令也蓋事到極難處不得不有此等擧措耳大抵古之所謂敢言者不過若而人而已固未嘗人人自許以敢言而及其敢言也則必也言及於眞箇難言處如是也故其言亦足以取重於一世今也則不然事屬懲討則無能爲役於古人者皆能爲古人所不敢言之言此豈眞箇敢言之風勝於古人而然乎其實則無非從窺覘中出來此箇弊習予固不欲盡爲形容而古往今來寧有如許懲討乎滔滔成習莫可救藥目今之君綱國體俱無可言如是而荏冉歲月終無一變之効則咎將誰執於是乎禁令不得不設而禁令嚴然後朝廷稍尊卿等之分義亦可以因此少伸而有辭於一世矣蓋古人則雖當懲討之時亦爲平允之論偶見洪宇遠文集則其中亦有人所難言之言此與故相閔鼎重事可謂同行而異情矣一邊嚴討一邊立異古人則例多如此而今也則少有似此之論便歸於黨惡護逆之科其所謂懲討者便成例套矣古人所謂開言路者亦豈指此等言路而言乎雖一句語能爲其時可畏之言然後方可謂之敢言矣顧今目下急務莫若此習之少加矯革而近來則禁令亦似稍立姑待此習之丕變然後除去禁令恢張敢言之風共享億萬年太平之福豈不美哉煥之曰聖敎若是縷縷臣雖愚迷豈不領會而古則忠逆賢邪混淆之時固不無或扶或抑之論今之懲討豈可以此爲比乎予曰如楨枏事何等危疑之際而故相閔鼎重亦有從輕之論矣蓋心雖楚越而跡或嫌疑則不敢語到於難言之地必也見重於一世而後能無所嫌無所嫌也故能言人所難言言人所難言也故其言也有益於世如是而後方可謂之公論方可謂之忠志矣近來之人平時未嘗講究義理公堂私室初不曾議到於此等事則一朝臨事顧何以得當於輕重取捨之際乎如各疏紛呈及旣啓又疏之習俱是俗弊之甚者卿等亦須思所以一切禁革也今番赦典之本意向亦有言及者而刑亂國用重典在其時則蓋有不得不然者而到今稍定之後又不可不如此予豈有一毫放過於義理邊而然乎煥之曰聖敎誠至當而殿下如欲施疏蕩之政則就其中輕重深淺之不無可論者博採公議而折衷之則豈不允當乎何必不謀於衆獨斷聖衷而又設爲禁令以爲鉗制之資乎必也不可赦而赦之故有禁令若人皆曰可赦而後赦之則又安用禁令爲哉予曰卿之云云非不好矣而時措之宜自有不得不然者矣且非但不可赦秩也雖所謂可殺秩亦當議到於赦典矣煥之曰旣曰可殺則尤何可議到乎予曰所謂可殺不可赦者豈盡公論乎秉模曰左相之言誠是矣禁令至嚴不敢開口時移事久之後或不無反以是爲無妨者而似此不已尤豈不爲俗習之害乎予曰卿等不見李羲甲事乎此亦非渠罪也渠則必以是爲當然而爲之矣俗習如此安得無禁令乎秉模曰此等處自上敎誨之而已何必用禁令乎予曰自卿等位高者皆曰從今以後不復言及則禁令不期收而自收矣煥之曰處分之十分至當處臣等豈敢容一辭而若於處分之未當處亦皆噤默則臣等當作何許人乎殿下於此等事何不與民共之而乃爲此禁令乎予曰此正所以與民共之也朝廷之上風習如此故充滿於中間者都是游氣正如曆家所謂淸蒙氣眞箇公共之論何以得達於上乎若問其眞箇公共之論則必以處分爲當然矣右議政李時秀曰禁令豈可謂公共之論乎設或有以爲當然者此正俄者下敎中所謂窺覘之習也安可以是爲公論乎予曰窺覘固不可而將順處亦當有之豈可一幷吁咈乎時秀曰古人云將順其美禁令豈是美政乎予曰外面看之則固非美政而本意則出於矯俗矣卿等之言亦皆好矣領相俄亦以紀綱爲言而詩不云乎勉勉我王紀綱四方國之有紀綱如網巾之有上繫必有上面緊束處然後可以爲振作之道矣如李基慶疏亦足見紀綱不嚴之一端忠言讜議固無論雖推考遞差之事亦不聞有能言者而似此屑越之事無難登徹豈不萬萬寒心乎遞推關心之句語雖已刪去而究言其極則論語中得失云云者殆將不幸近之矣以今習俗雖有忠志之士亦難爲危言危行禁令之設非閉塞言路也正所以一變此等之習俗耳煥之曰俗弊則誠如聖敎而今玆處分若合於天理人情之至當則亦何待禁令哉禁令旣設公議不行臣竊恐自此以後朝廷模樣將有日卑之慮矣予曰今番赦典時亦或有重者之入於蕩滌而輕者之反漏於歲抄矣禁府文書淆雜莫甚甚至有如盧聖中事者豈成說乎書放已久而旣不擧行又不登聞互相推諉仍歸掩置乙卯赦典又書放字而又爲掩置至入於昨冬赦文書之混置仍秩該堂事固不欲索言而寧有如許風習乎刑政所關何等至重則自上認以已放而自下初不擧行王府金石惟意存拔旣有當拔而不拔者則又安知其弊之不至於不當拔而潛自拔去乎此而不矯則朝廷何以得尊紀綱何由可立乎煥之曰此事則果不成說矣予敎承旨柳憲周曰柳智傑立後事何以爲之耶憲周曰旣無可合立後者而且以其未及婚娶爲拘矣予曰國典亦多有如此之例矣予於柳氏實有曠想之意諸柳皆能知此意乎憲周曰向來一門四諡實是曠絶之恩典至今感祝矣都承旨李集斗曰一時四諡皆以忠節蒙褒尤爲稀有矣予曰承旨地閥可謂甚好而乙卯壽資之後今始通望於銀臺者豈不沈屈之甚乎承旨在堂下時爲何官憲周曰曾經正言矣予曰柳琳後裔今有幾人憲周曰勝冠者不過四五人而忠景公臣柳珩後孫則爲屢百人矣予曰柳氏之始祖爲誰憲周曰與文化柳氏同祖三韓壁上功臣柳車達而臣家則以晉州爲姓貫矣予曰始祖墳塋尙有之乎憲周曰在於文化而香火至今不絶子孫之作宰西邑者皆往省掃矣
정조 24년 · 강
命藥院所捧三南草材之權減者依前封進
정조 24년 · 목
藥房提調李秉鼎啓言曾於年前以三南災歲各樣上下之減分因惠堂所奏本院所捧三南草材有限折半姑爲權減之命矣目今所用草材極爲苟艱且方連値豐登其在重事體裕藥用之道有不容仍減請自今月爲始依前封進之意發關於三南道臣從之
정조 24년 · 강
命歲抄年久文書溯考釐正昨今年疏放時見遺者付標以入
정조 24년 · 목
吏曹判書徐龍輔啓言歲抄事體至爲重大自罷削至于被謫蒙放雖關係不輕之類不敢自下存拔古例卽然近因飭敎方欲一一復舊而年久文書雖不得猝乍釐正昨今年疏放而漏落於歲抄者亦或有之故敢此仰達矣敎以年久文書各別溯考俾無一入一否之弊而昨今年見遺者旣覺得則何可仍置付標入之
정조 24년 · 목
皇壇祭享在再明也
정조 24년 · 강
承旨徐有聞以各陵奉審書啓
정조 24년 · 목
書啓以爲臣敬奉聖敎馳詣元陵奉審則無頉仍詣健元陵奉審則丁字閣後面夫瓦間間脫落馬尾竹篩各一部破傷詣顯陵奉審則水刺間椽木二箇朽傷詣穆陵奉審則陵上石物塗灰曲墻塗灰間多剝落丁字閣東簷婦楊朽傷傾仄架子紅木袱一件安盤一坐破傷詣徽陵奉審則陵上石物塗灰間多剝落丁字閣殿內神御床下四張付地衣一浮別紋地衣一浮破傷沙磁椀一立沙貼匙四立柳筽一部破傷詣崇陵奉審則雉尾箒一柄破傷詣惠陵奉審則架子一坐破傷詣泰陵奉審則無頉詣康陵奉審則馬尾篩一部破傷詣懿陵奉審則竹篩一部匙貼一立守僕紅衣一件頭巾一立破傷詣貞陵奉審則守僕紅衣一件渝色俱宜趁卽從便修改而流來舊頉竝不列錄敎以分付該曹修改
정조 24년 · 강
命今日齋宿時承旨兵判入直於永肅門外
정조 24년 · 목
敎以今日齋宿時依近例禮兵房承旨外承旨及兵判別入直於永肅門外承旨一員留院
정조 24년 · 강
詣奉室行禮還御北苑齋所
정조 24년 · 목
具翼善冠袞龍袍乘輿出集成門至朝宗門外降輿詣奉室前版位行禮陞詣奉室奉審詣壇奉審訖出朝宗門外乘輿由集成門還御齋所
정조 24년 · 강
命兵曹判書趙鎭寬宣惠廳堂上金文淳施以越俸之典仍命卒領府事金憙議諡俾趁銘隧之日宣諡日仍行致祭
정조 24년 · 목
敎曰金領府事窀穸在邇今日始因內閣微稟而知之査問禮曹則知委於兵曹云兵曹則無啓聞竝與惠廳之擧行亦不微稟然則尙今不爲乎當該該曹該廳堂上令該房詳査捧現告施以越俸之典此大臣雖以科目出身劬經績學自有不可誣者在家則孝居官則潔以此節惠宜諗太常而襄期已迫有難遲待其撰狀之到弘文館卽爲議諡俾趁銘隧之日而宣諡日仍行致祭祭文旣親撰付之內閣宣諡官仍爲致祭事分付
정조 24년 · 강
命前判義禁趙宗鉉越俸一等仍飭定配罪人放未放遺漏者更加査考以奏
정조 24년 · 목
承旨曺錫中啓言金吾文案何等愼重而興陽縣定配罪人玄在默謂以未及到配不爲載錄於赦文書中者事未前有誠極可駭請當該堂上竝從重推考原單子使之改修正以入敎以該府事聞甚駭然矣當該禁府堂上爲先越俸一等若非因還持去之臺疏而提問則玄在默事不知何時覺得且其本事至微細竝與罪名而蕩滌之意卽爲分付道臣今番爲念如許見漏之弊放未放遺漏者令該曹該府査出別單書入而又有見漏者如許爾於筵退後嚴飭俾各更加査考以奏雖以吏曹歲抄言之年久見漏者必多如許之弊御極以後特使王府司寇創置決獄案三朔修啓之式與祥刑考審理錄錄啓案猶且瞿瞿一歲之決囚分等出都以上藏諸寢殿有司擧行若是疏漏所關刑政誠亦非細向筵旣有厘正之命使之各別審愼無若禁府之爲事分付
정조 24년 · 강
遞執義張至冕以朴瑞源代之金熙周吳泰彦爲掌令李重蓮尹永儀爲持平幷前望也仍任前檢詳金履載
정조 24년 · 목
敎曰兩司在外人許遞與未差之代前望單子入之待開門與行公諸臺牌招以爲會議後署經之地檢詳又欲薦望則稽滯可悶前檢詳仍任擧行莫或愆期事分付
정조 24년 · 강
刑曹以洪原縣定配罪人韓旕金放未放遺漏委折事査問該道啓
정조 24년 · 목
該曹啓言咸鏡道放未放修啓冊子洪原縣定配罪人韓旕金遺漏事謹依傳敎行査本道矣卽接該道移文則以爲去二月十一日到付京畿觀察使移文內壯勇營關內洪原縣定配罪人楊根鄕軍韓旕金放送事移文據卽爲放送故放未放冊子中不爲擧論而赦典至爲嚴重則何敢遺漏云矣
정조 24년 · 강
以李書九爲承旨前望也
정조 24년 · 목
右副賓客李晩秀兼輔德尹光顔司書李寅采衛率尹慶曾入忝
정조 24년 · 강
以尹長烈爲楊州牧使口傳也
정조 24년 · 목
敎曰守令未差之代令該曹口傳差出待下批當日辭朝
정조 24년 · 강
命故領議政徐命善諡號改付標啓下
정조 24년 · 목
敎曰徐領相諡號事年前有上下酬酢意謂其後卽爲改之尙今荏苒必是文蹟不爲書出之致以此大臣地處樹立官經館閣且其樹立卽文字間事則改諡之議固可今日金領府議諡坐起使之改諡而不必改望取駁議之單改付標啓下後署經兩司事分付弘文館
정조 24년 · 강
命故奉朝賀金鍾秀緬禮時顧助諸需令戶惠廳量給仍遣閣屬官致祭
정조 24년 · 목
敎曰今聞金奉朝賀擧緬之禮涓在旬後云故事大臣緬禮大臣提奉則以特敎許用襄事時助給之例而主家不言之尙未聞按例提稟矣於其玄和復出之日幾乎虛送若使不昧者有知其可不徘徊躕躇以須予一言之酹乎且其在世也雖適莾蒼之地行不舂糧而輒有殽觴之具副以詩章今若頓然如相忘則其可曰恩禮之終始無替乎齋居深念肅然以風不覺爲之蹶然而興歎凡顧助諸需分付該廳該府往復主家如例擧行後草記或狀聞先有內下錢米布綿之內閣屬官齎送者仍將親綴侑詞讀諭致祭以來事分付○禮曹啓言故奉朝賀金鍾秀緬禮時顧助諸需往復主家則不欲領受云何以爲之乎敎以然則令戶惠廳量給後草記○戶曹以木綿十五疋米五石太三石石灰五十石輸送啓○宣惠廳以米代錢一百八十七兩五錢輸送啓
정조 24년 · 강
分揀兵曹判書趙鎭寬宣惠廳堂上金文淳越俸竝推考
정조 24년 · 목
敎曰今聞承宣言昨日傳敎中金領府事家助墓軍題給事雖與全然不爲擧行有間而啓目如難入啓則何不爲言送該房微稟乎事勢似然後弊則有該曹堂上越俸分揀爲先推考雖以惠堂言之只聽兵曹口來分付亦難免不察一體推考不爲入稟而先爲擧行之謬習各別嚴禁
정조 24년 · 목
以閔命爀爲修撰金祖淳爲副總管李喆運爲慶尙左兵使高重泰等四十二人爲僉知加設老職也
정조 24년 · 강
遞掌令金熙周吳泰彦持平尹永儀
정조 24년 · 목
政院啓言大司諫兪漢寧司諫高宅謙獻納南惠寬正言愼性眞鄭時善執義朴瑞源持平李重蓮牌不進掌令金熙周吳泰彦持平尹永儀在外無以備員署經云何以爲之乎敎以在外臺諫許遞今日政差出待下批牌招違牌臺諫傳旨勿施仍以前牌催促
정조 24년 · 목
以金孝秀鄭弼祚爲掌令安廷善爲持平卒領府事金憙諡號孝簡慈惠愛親曰孝平易不訾曰簡卒領府事徐命善改諡號忠文慮國忘家曰忠勤學好問曰文
정조 24년 · 강
命以安州牧使金孝建假承旨差下致祭于故領議政忠文公徐命善
정조 24년 · 목
敎曰諡者行之表也一字蓋不足以狀德則爲二字二字亦無以盡意則於是乎有三字衛之貞惠文子是耳故領相之諡未叶於輿人之誦今將以改爲之諡題其祠版愴懷深深遣承旨致祭于徐忠文公祠宇祭文書下內閣使之明日受香而忠文祠版方在龍岡縣衙此時西路除一廚傳其益必歸於民香祝及敎旨齎傳道內堂上守令中曾經承旨安州牧使金孝建假承旨差下進去擧行後狀聞事下諭關西伯
정조 24년 · 강
罷副應敎尹序東職
정조 24년 · 강
飭三陟府燒戶奠居之方
정조 24년 · 목
江原監司南公轍以三陟府民家九十六戶燒燼事馳啓敎以觀此狀聞近百戶被燒豈不萬萬矜惻乎況以殘邑民勢方春失所尤爲之切迫年前西北大處猶且別給穀乞以該邑凋弊何以拔例賙救乎爲先戶各一乞會付公穀措備待繡衣或宣傳官下去曉諭後分給而杆城民事宵旰憂勤尙不能弛心擬待結構欲遣繡衣考其勤慢此際聞此邑之亦然其爲勞心不啻倍切須知此意各別措處其奠居之方事令廟堂三星火嚴飭行會
정조 24년 · 강
命高敞縣監閔耆顯勘罪分揀
정조 24년 · 목
統制使任嵂狀啓以爲臣營句管三南所在軍餉昨年依朝令戊午停退趁限準捧之意措辭申飭矣各邑鎭新還與停退條依數準捧居昌固城高靈等三邑辛亥壬子甲寅舊還中限年分捧條及仁同府丁巳反逋當捧合一千九百二十一石零亦已收捧而至於高敞縣監閔耆顯則戊午停退條諉以流來反作指徵無處各衙門未捧穀數首實論報于本道監營云而臣營穀停退當捧條二千九百七十五石內只六十八石捧上懸錄勘狀軍餉事體與他自別戊午停退無異新還而況當昨年豐登全不留意於收殺致此未捧之夥然揆以重餉穀嚴糴政之道誠極駭然該縣監閔耆顯罪狀請令廟堂稟處敎以流來逋欠非渠之罪渠則報營故發覺勘罪分揀湖南該邑事狀啓回啓亦不必各各爲之依此施行事分付當該各年守令係是宥旨前事考例草記○備邊司啓言取考法典則凡宥旨前事啓請上裁而犯在赦令六朔前者及事發赦令六朔後者則竝勿擧論矣今此高敞縣反逋湖南道臣狀啓枚擧邑報以爲戊午停退非當年未捧卽己亥以後反逋云時縣監閔耆顯外當該各年守令恐不可論以宥旨前事且該道以區別年條現告守令具格登聞之意擧論於原狀啓末端請待其啓聞令攸司考法稟處允之
정조 24년 · 강
京畿監司徐鼎修以利川等邑應資人馳啓
정조 24년 · 목
狀啓以爲楊州等二十一邑朝官士庶應資老人前已也啓而利川等十四邑鎭應參之人今纔齊報故更爲馳啓○利川府已經僉樞秩僉知李斗源庶人秩良人李寅燮等三十八人長湍府朝官秩前權管高重泰全世恒可合僉樞秩幼學南道亨禹仁述李鵬㱓柳瑛徐敬緖通德郞沈海郁李華植庶人秩良人安震華等五十七人竹山府可合僉樞秩幼學尹就三尹道益安聖一朴聖宗庶人秩良人李允贊等四十三人南陽府可合僉樞秩幼學朴思千洪以瑞洪尙敏庶人秩良人李益垕等七十五人楊根郡可合僉樞秩幼學李達培柳鎭世李義綱金載文庶人秩良人宋厚明等五十人朔寧郡朝官秩前萬戶李春燮庶人秩良人朴爾世等十四人安城郡可合僉樞秩幼學兪彦慶李景淵庶人秩良人金鎰等四十七人始興縣可合僉樞秩幼學元弘謙庶人秩良人金濬等二十八人振威縣朝官秩前權管權大衡庶人秩良人朴世良等二十五人陽川縣可合僉樞秩幼學許洽庶人秩良人朴時成等十五人龍仁縣可合僉樞秩朝奉金磶幼學李壽宗宋國采朴重讓李濟業趙時稷通德郞尹迎辰禹順宗朴德春庶人秩良人丁弘載等二十七人陽城縣可合僉樞秩幼學李彦塾林德敏鄭璡柳弼興陳九星通德郞李尙鼎庶人秩良人李尙儀等四十一人陰竹縣可合僉樞秩通德郞柳時春庶人秩良人柳鳳逸等四十八人永宗鎭庶人秩良人崔聖福等三人
정조 24년 · 강
以曺允大爲吏曹參判前望也
정조 24년 · 강
召見回還進賀使金載瓚副使李基讓于誠正閣
정조 24년 · 강
敍前副應敎尹序東等
정조 24년 · 목
備局以寒食祭官難以分排啓請侍從違牌坐罷人員竝敍用允之○序東及前校理朴鍾淳前修撰李垿竝敍用
정조 24년 · 강
命右捕將柳孝源訓局習陣出去時命召仍佩往來
정조 24년 · 목
孝源以訓鍊中軍明日習陣出去政院以其所佩命召及大將牌傳令牌何以爲之啓稟有是命
정조 24년 · 강
命來十一日輪對當次人受點後日次來待
정조 24년 · 목
因政院輪對日次取稟有是命
정조 24년 · 강
遞都總管李得臣洪絲浩副總管尹東晩金祖淳
정조 24년 · 목
敎以總管中年過八耋及未肅拜詞訟呈告人員許遞明日政差出待下批牌招察任
정조 24년 · 강
飭彦陽縣燒戶顧助奠接
정조 24년 · 목
慶尙監司申耆以彦陽縣民家失火二十戶被燒馳啓敎以殘邑廿餘戶之被燒甚爲務惻分付道臣拔例顧助斯速奠接後使之報本司言送該房
정조 24년 · 목
黃州牧士人秩幼學金明國辛漢雄劉任九兪彦益朴成大出身金龍錫幼學李德恒朴景成金光海林益植金守夏鄭益浩盧辰明金兌海崔弘德趙光云余宗富趙泰來李元培池祥起羅天台安振成宋再明林世富安濈安處雄尹晰崔震樞庶人秩閑良李萬澄等十七人谷山府可爲僉樞秩幼學李世明李檜金佐衡金鐸金太興士庶秩幼學南相晩忠義衛李光悌庶人秩老除崔五男等九人甕津府可爲僉樞秩忠義衛李仁華出身金德淳士人秩幼學白賛徵尹之彦金泰瑞趙永春金鼎九金錫天吳宗復崔殷奉出身李鳳華庶人秩閑良梁命大等三十二人瑞興府可爲僉樞秩幼學文應台士人秩幼學李尙寬金光龍尹廷耆閔泰國崔鎭元李德國李道興李興三李憲國李義國康侃徐命宏金燁車運重閔大喆閔宗守李萬柱洪漢成庶人秩閑良李璟等二十六人遂安郡可爲僉樞秩幼學韓鳳壽金聖範李敏益盧德富桂光秋李天澤庶人秩老除吳時才等二人新溪縣士人秩幼學鄭佑奎李東曄庶人秩閑良金水光等九人兎山縣士人秩幼學高一運申世雄洪義猷洪就宗柳德濂許海忠義衛成德晉庶人秩閑良趙尙位等十三人長連縣士人秩通德郞金振湫幼學金廷圭周英化朴宗漸朴載屹李震英庶人秩老除元千九等二人長淵縣士人秩幼學金載元崔泰云吳聖覺金碩圭孫昌潤李益大孔時赫孫宗吳白厚采金天益孔時命金光賢安宗集安景泰金啓泰金舜恒丁晉謙文道平孫景奭李希謹崔尙廉金昌齡族親衛李翼龍庶人秩閑良文筆載等三十一人
정조 24년 · 강
回還進賀使行中首譯金倫瑞以聞見別單啓
정조 24년 · 목
一皇帝旣除和珅卽以徒黨罔治之意布諭中外咸令自新然厥後帝所信任者皆是平日不附和珅之人而因事廢黜者無非珅之餘黨一皇帝深懲上皇末年威權下移事無大小躬自總攬每至日晏忘食夜分始寢刑賞法制一遵雍正故事一琉球貢使適在京師每於皇駕迎送處相會見其面貌柔順擧止從容蓋其國俗然也爲問年前貴國人漂到我國故善護出境交付上國矣其果無事返國否其從官中一人善華語答云其人卽八重山人我居中山相距甚遠不得見面而聞人傳說則貴國垂憐殘命供頓過望得以生還故土敝邦之人莫不知感云又問我國人亦或漂到貴國否答云年前有漂到者故厚給資糧撘付貢船護送福建界上云一乾隆名臣阿桂爲最皇帝素所敬重其孫那彦成曾任戶部尙書少有才略皇帝命出征敎匪官軍大敗彦成爲賊所傷民間或云彦成已被傷死而尙不以聞云一還到寧遠府有十百流丐困頓道路見甚愁慘爲問何處人則以爲我們俱是湖北之人逃避敎匪竄伏山野而征討諸將誣陷良民爲賊黨俘致京師朝廷減死遠徙于黑龍江已三年今幸遇赦還鄕而家眷已流散矣田廬已蕩殘矣其何以生乎莫不逢人訴冤極口詬怨一正月初有皇帝八月幸瀋陽之言傳播街路無人不道故往探于禮部則云無是事數日後其言旋止及回還出關時見城堞多有崩壞處久不修築偶問其故於關上章京輦則以爲皇上將以明秋幸盛京皇駕所經沿路城堡伊時自當一幷修築矣又聞今行迎送官德勝阿之言則以爲渠過瀋陽時歷詣將軍衙門衙門人皆言明年皇上過上皇大事後幸熱河過夏仍自熱河八月內來謁盛京祖陵云一上國人帽簷制樣比前稍異年前上皇謂以帽簷向上高捲所戴頂子爲簷所蔽朝臣職品有難驟辨因命低捲帽簷百姓效之無頂子者亦皆低簷云
정조 24년 · 강
命吏曹參判曺允大催促開政
정조 24년 · 목
允大再違召敎以箚語豈有深意卽官箴所請亦不過推考豈可以此自劃乎處義太過之外朝體不當若是傳旨勿施以前牌催促使之入來開政
정조 24년 · 강
命驪州牧使金熙朝及各陵寒食祭獻官爲假承旨奉審擧行後狀聞
정조 24년 · 목
敎以驪州英陵寧陵則牧使卽曾經承旨之人假承旨差下使之奉審狀啓已奉審外各陵亦以寒食祭獻官爲假承旨春奉審如例擧行狀聞後假承旨減下
정조 24년 · 강
命吏曹參議洪樂游先遞差後禁推
정조 24년 · 목
承旨徐有聞啓言享官塡差在所審愼雖有未通淸文官從便分排之命而今此寒食祭享祭官單子中以承文參下官之非抄啓文臣者混同塡差於典祀官兼大祝者未免不審當該差祭堂上請推考敎以先遞差事過後禁推
정조 24년 · 강
命故奉朝賀金鍾秀延諡使之緬禮前祗受
정조 24년 · 목
敎曰筵敎左相當錄送矣金奉朝賀延諡緬前祗受事傳于主家
정조 24년 · 목
以具得魯爲副校理李基讓爲兵曹參判申大顯爲刑曹參判李敬一李鼎運爲都總管李魯春鄭日煥爲副總管李世明等十四人爲僉知加設老職也
정조 24년 · 강
遞都總管李鼎運以黃昇源代之口傳也
정조 24년 · 강
命咸興永興兩本宮衣幣香燭親傳時齋宿處所依近例爲之
정조 24년 · 목
內閣以今十一日咸興永興兩本宮衣幣香燭親臨封裹及親傳時初十日齋宿處所以何處爲之啓稟故有是命
정조 24년 · 강
命以明日行正月朔抄啓文臣親試及春到記儒生殿講
정조 24년 · 목
敎曰正月朔抄啓文臣親試及春到記儒生殿講明日齋宿處所待令試官通用
정조 24년 · 강
命嶺南元會租三萬石常賑租五萬石依狀請準折作米右兵管安東太各一千五百石先許作租靑松小米五百石依法典準折作租
정조 24년 · 목
備局啓言慶尙監司申耆狀啓有草記回啓之命矣取見其狀本則以爲本道元會常賑米應用浩多計入量出萬不相當元會租三萬石常賑租五萬石準折作米次次排用右兵營太三千石安東太三千石準折作租靑松小米五百石依昨年移貿例每石代租二石換作實合於祛還弊裕民食之道竝請令廟堂稟旨分付矣元會穀三萬石常賑穀五萬石準折作米事勢難防塞依所請許施右兵營餉太三千石安東太三千石作租事靑松小米五百石依昨年移貿例每石代租二石換作事道啓論列必有料量竝當許施而本道還弊莫甚於精穀少而麤穀多所謂租還尤爲無實姑不必盡數換作右兵營安東太各一千五百石先許作租靑松小米旣不移貿而用昨年之例則便爲定式有關後弊依法典準折施行之意請分付允之
정조 24년 · 강
命嶺南漕倉升色落條加下米一千三百九十石零錢一千九十餘兩以各其邑還耗會減充報
정조 24년 · 목
備局啓言慶尙監司申耆狀啓有草記回啓之命矣取見其狀本則以爲三漕倉升色落條所捧米錢本是量入爲出故初無不足之患而十數年來各衙門移貿及移錄太屯稅米等別上納名雖添載每以五六船隻加定裝發故每船升色落條應下米爲九十三石零錢爲五十兩以有限之物應無前之費故逐歲加下都合米爲一千三百九十石餘錢爲一千九十餘兩每當發船上下之時則不足條以除留錢米及還米姑先貸下漕事每患艱窘還穀自致虛留其所加下不得不以除留移報而惠廳不爲許施他穀劃付亦非所議到者目今加下一番充報之後設有如干別上納以其歲入之數排比用下三漕倉前加下米一千三百九十餘石錢一千九十餘兩以除留米錢劃給充報事請令廟堂稟旨分付矣漕倉元上納則無論船隻加減凡有一船之所載船費又從以出自其中此所以彼此相當有剩無乏而若有他納則船則加而費無所出狀辭所云漕事每患艱乏還穀自致虛留者卽是事勢之所必然也與其因循彌縫轉致莫可收拾無寧一番充報以祛宿弊而第念公家事一開其路後輒爲例若此不已則除留之法恐無所施且除留之米亦入還分其在民食別無異同加下米一千三百九十石餘以各其邑還耗會減加下錢一千九十餘兩亦以各其邑還耗依詳定充報之意分付觀於狀辭一番充報之後設有如干別上納以其歲入之數排比用下云萬一日後又以錢米加下有所及聞則當該道臣及都差使員難免重勘之意請一體嚴飭允之
정조 24년 · 강
召見回還書狀官具得魯于重熙堂
정조 24년 · 강
回還書狀官具得魯以聞見別單啓
정조 24년 · 목
一皇帝命大臣薦剡賢良嚴禁各省進獻優恤被災人民其飭督撫之諭略曰各督撫等若能平日留心體察遇有保薦擇其有實政在民者登諸薦牘則州縣咸知感奮勉礪無如各督撫于庸員中應對稍覺明白差委尙能勤奮者保奏列入此等人員未必眞有賢聲惠績總以巧言便給爲能吏剛毅木訥爲不曉事實爲近年惡習州縣而親民之官能知百姓疾苦培養之氣方爲稱職嗣後各省遇卓異保薦及奏請陞任務須愼重遴選察其心術訪諸輿論以操守端潔盡心撫字者爲上毋得以言貌取人時移風氣吏治淳而民自受其福矣此可謂有愛民之心知取人之道然在朝廷者惟知財利爲郡縣者浚民膏血廉隅日喪而威信不立絲綸日下而徒法不行蓋升平恬嬉之已久風頹俗敗者如此若非大加振刷其必漸次陵夷一皇帝下詔求言言之可採者卽令施行雖有未當亦不加罪於是微官以至平民具封章投呈紛紛無虛日而不過是頌揚虛語干乞私情皇帝飭諭嚴禁其希覬之習仍令不應言事之人不得妄行封奏其應行奏事者直陳無隱以收兼聽竝觀之效又令民有冤抑急於陳訴者向該衙明具呈審理云一求言之後翰林洪亮吉投呈三書於成親王及大臣等處遣辭多涉誹謗憲皇帝嚴明仁皇帝寬仁等語意存軒輕皇帝三四月以後視朝稍晏恐有俳優近習熒惑聖聽等語顯肆譏訕又論和珅之黨與不問大臣之有罪釋放令軍機大臣會同刑部訊問擬以大不敬律皇帝諭略曰洪亮吉若以俳優近習等語手疏陳奏雖荒誕有甚於此朕必不加之責當借以自省引爲良規今以無稽之言各處投札是誠何心洪亮吉平日耽酒狂縱放蕩禮法之外其訕上無禮雖非諍臣之可比但朕方冀聞讜言豈以言語罪人亦斷不肯爲誅戮言官自蔽耳目之庸主今因伊言自省于心有則改之無則加勉而已原書一件留置以備省覽雖所陳絲毫無影響之事朕必不因此含怒以干太和之氣阻敢言之風且可隨時披閱藉以爲始勤終怠之戒洪亮吉從寬免死云云一庚申祈穀大祭初以上辛禮部依例題奏南郊大祀之日皇帝詣齋宮閱乾隆御製己酉年祈穀禮成述事詩有今年九日立新春祈穀處應値次辛之句註云今年正月初九日立春若初四日上辛祈穀則尙在臘月是以用十四日次辛云十二月初八日皇帝諭聖意以祈穀典禮應在立春以後明年祈穀改用正月十八日次辛擧行云一苗匪之亂連年用兵府庫蕩竭至於賣官鬻爵內自郞中主事外至知州知縣皆有定價自戊午印行善後事例一冊己未秋始令革罷而各省之未及聞知求爵遠來者亦令許施昨年川陜兩省軍需發銀八百餘萬兩再發銀四百五十萬兩而十二月捷書奏聞川陜幾皆平定云一以京城前三門外盜賊各處潛踪差出左右翼總兵官晝夜巡緝云一初以軍機事務繁重令成親王永瑆入直辦事尋以未符國家定制許免令兵部尙書傳森代之而寵遇日隆傾動一世云一皇帝今秋幸瀋陽云而此是傳聞難以準信一德明等奏朝鮮國齎咨官向張承勳宅內投遞書信四譯館卿郞中明安未能阻止請交部議處十一月二十一日皇旨以爲明安旣詢知李光稷投稟情由當時不卽阻止固有不合但念明安尙能留心査詢於次日卽行呈張着加恩免一彼地年事昨年夏秋之間雨暘不適關內外僅免歉荒而時直則無異豐歲云蓋自兵興以來轉輸之費殆累千萬以此衆貨日貴歲雖不登穀不踴價云山東赤地累百里關內蝗又爲災令郡縣雇民拾捕每一升給錢一百云一自柵內至遼東雖僻峽深谷在在人家處處山田又見其人多地狹而自遼陽至京都廣野數千里之間煙火相接鷄犬相聞或百步一村或數里一庄多則五六十戶小亦一二十戶若其大處閭閻市肆撲地交錯連亘四五里人口之繁殖未有盛於今時云一中原器用之利益於民生者甚多如彈弓綿車獨輪車之類皆日用之最切者而一人能兼十人之力石磨之法以驢以馬用力少而得效多且制甚便簡造亦非難苟能倣行其利必廣而未易造次行之者特以不習不便故也車之用尤不可一日無者而我國營門所用大車初不取法於中國故牛馬之力倍猶過焉而不利於日用也或以爲我東地勢難於用車云而高麗顯宗時康兆以劍車破契丹宣宗時柳洪以兵車勝敵非獨鄭之有偏伍楚之有貳廣也瀋陽以東山嶺重疊極其險峻而商車往來如踏平地我國之嶺路少加修治亦可通用此則雖難猝行而臣見節使一行刷馬所入至爲二百餘匹若代以車載則每車駕牛或馬五六匹可以運十五六馱之重不過用車十五輛牛馬七十餘匹有餘無不足而兩西列邑之許多弊端亦可省革一彼中公私馱運多藉驢騾其他耕田磨穀汲水打穀等役皆用驢力蓋驢之爲物芻牧旣易字息亦蕃若貿來牝牡數百頭散置於西北閑廣之地待其蕃息用之則可謂公私永久之利
정조 24년 · 강
行藥院入診及諸承旨持公事入侍于誠正閣召見僉知鄭鳴東
정조 24년 · 목
右副賓客李晩秀弼善金翰東兼說書李存秀司禦兪漢雋入參
정조 24년 · 목
承旨金履翼啓言向以參禮察訪金光遇假都事替行事飭敎截嚴而卽伏見有旨祗受狀啓之到院者該察訪又替行矣事體所在萬萬未安請全羅監司趙宗鉉推考原狀啓還下送使之改修正上送從之
정조 24년 · 강
禁推行護軍金達淳
정조 24년 · 목
承旨徐有聞書啓以爲臣敬奉聖敎祭物監捧之過時委折査問則終獻官行護軍金達淳以爲誤聽守僕輩平明進詣之說又因齋宿處所之稍遠以致監捧之差晩惶恐之極不知所達云矣敎以至晏朝不卽進去者敢稱平明乎隨處放倒駭然甚矣下義禁府爲先推考以聞
정조 24년 · 강
命副修撰閔耆顯與致祭承旨偕往高敞任所時給由仍令乘馹
정조 24년 · 목
敎曰副修撰閔耆顯雖移拜玉堂而驪陽祠宇在任所云肅拜後與致祭承旨當偕往其間給由仍令乘馹
정조 24년 · 강
命新恩金啓濂擬吏曹正郞仍以兼春秋啓下
정조 24년 · 목
敎曰重臣入耆社少子爲亞卿而長子白首從蔭路登科重臣之福力如此況登第者人旣可用階過四品新恩金啓濂吏曹正郞今政擬入而以親政時例擬過必權減之窠施行待移遷還爲權減事分付仍以吏曹兼春秋啓下亦令春秋館上番兼史望啓下
정조 24년 · 강
命武及第李熙章紅牌改書安寶使之更拜于宣武祠及其家祠宇
정조 24년 · 목
敎曰提督孫李熙章紅牌聞有年號云安寶之承宣何其固陋乎抱此牌拜其祠彼固識蔑雖不知其顙之有泚想惟如水在地之提督英靈其果夷猶於來拜之時乎旣聞之何踰時刻紅牌一張卽爲改書安寶招致李孝承給之仍令宣武祠郞官今日內率往更拜亦令更拜其家祠宇此後似此之人紅牌與敎旨依此例事分付吏禮兵曹詳載謄錄該房故事亦爲載錄
정조 24년 · 강
改差同福縣監嚴思勉
정조 24년 · 목
吏曹啓言今番初試守令中未及還官人催促下送後草記事命下矣未還官守令中益山郡守林秉遠才已下去同福縣監嚴思勉謂有身病終不下去飭敎之下言病不卽還官者誠極未安請令該府拿問處之敎以聞是實病云改差差代仍卽下送
정조 24년 · 강
命注書洪奭周還付翰林
정조 24년 · 강
大司成鄭大容疏陳病狀乞遞賜批調理行公
정조 24년 · 강
命人日製庭試入格儒生金載龍等四人仍給初試帖
정조 24년 · 목
成均館啓言今番庭試會試時入場儒生中無券四儒攔入與否杳實草記事命下矣取考前後榜目及會試納券錄名成冊則廣州幼學金載龍人日製入格楊州幼學尹弘淳庭試初試一所入格忠州幼學柳��興德幼學朴致德三所入格而四儒姓名明白載錄於錄名冊以此觀之可知其初非攔入而納券於入場之前無券於頒紙之時事極怪訝似緣伊日場中諸儒紛沓之際所納試券或値見失而該儒生等皆卽還鄕故査問其所接泮民處則柳��自言入場失券而歸云其餘三儒未及詳知其委折云矣敎以有人無券非渠之罪金載龍等四人初試帖仍給而今番則赴擧者甚多爲諸生惟望其順便出入所以太弛弛必有張況監試在秋間乎
정조 24년 · 강
命十一日專經文臣殿講同爲取稟於專經武講
정조 24년 · 강
慶尙監司申耆黃海監司徐榮輔以各邑應資老人馳啓
정조 24년 · 강
有政吏曹判書徐龍輔參判曺允大參議洪樂游兵曹判書趙鎭寬進
정조 24년 · 목
以沈奎魯爲執義李德鉉韓啓玉爲掌令朴宗京爲副校理張至冕爲修撰李敬一爲知敦寧李書九爲兵曹參判李羲甲爲刑曹參議洪奭周爲注書洪疇九爲同福縣監崔昌國等一百五十六人爲僉知老職加設也吳熙常爲副率
정조 24년 · 목
左副賓客徐龍輔文學金㙆兼說書李存秀洗馬徐畊輔入參
정조 24년 · 강
諸承旨持公事入侍于熙政堂召見輪對官奉常僉正崔雲翰判官金熙華主簿牟達兼軍資判官韓栢林禮曹正郞權行彦兵曹正郞尹孝寬判校李顯采戶曹正郞李靖模內資主簿許㬘司圃直長李建胄尙瑞副直長金是瓚都總經歷閔百勳典設別提尹德晦引儀金東覽刑曹正郞李仁達趙鎭坤李仁行佐郞李在安承憲祖濟用判官朴魯榮廣興守成光默典籍孔胤恒司僕判官李學彬司導僉正鄭存玉
정조 24년 · 강
命典籍孔胤恒汰去下送本鄕突誦禮記後令畿伯狀聞
정조 24년 · 목
予謂胤恒曰爾與他典籍有異故久任郞官有頉時曾使爾入直而文臣殿講時爾則命以禮記應講矣果誦幾卷乎胤恒曰只誦三卷矣予曰申飭之後今爲幾年而僅誦三卷云者寧有如許道理奏對之際擧措亦甚駭然仍敎曰典籍孔胤恒擧措駭然爲先汰去下送本鄕依前下敎突誦禮記後令該府使報營後狀聞事分付畿伯
정조 24년 · 강
重推戶曹正郞李靖模
정조 24년 · 목
承旨徐有聞啓言輪對官遺在仰達之際木布尺寸米太升合例皆無遺詳達而戶曹正郞李靖模只擧大數以對殊涉未安請推考從之又啓言李靖模奏語一味糢糊至以零數則初不記知爲對事極可駭不可推考而止本院請推外無他罰何以爲之敎以爲先從重推考
정조 24년 · 목
承旨徐有聞啓言廣興守成光默職姓名奏對之際做錯非細所當重勘而本院請推外無他罰何以爲之敎以推考
정조 24년 · 강
命月令薦獻時典祀廳明火之具磨鍊事令提調稟處
정조 24년 · 목
奉常僉正崔雲翰所懷以爲薦新事體何等至重而每當月令薦新之時典祀廳明火之具例無排進之所故晨夜擧行之際或不無欠精之慮臣意則此後薦獻時明火之具略略磨鍊以爲熟設之地恐合事宜故敢達矣敎以出擧條退與提調商議草記稟處
정조 24년 · 강
命奉常寺祭享物種封進時架子及皮筒雨備修改事令提調定式
정조 24년 · 목
奉常判官金熙華所懷以爲祭享物種封進時架子及皮筒雨備自癸丑年始造而本寺財力漸不如前于今七八年幾皆破傷尙未修改若値大雨大雪之時莫重享需不無沾濕之慮臣意則自備局每式年劃給落幅紙十軸以爲隨毁隨補之地似好矣敎以退與提調商議仍爲畵一定式
정조 24년 · 강
命祭享水剌飯米洗淨木柷用鍮鑄
정조 24년 · 목
奉常主簿牟達兼所懷以爲祭享水剌飯米洗淨之時以木柷反洗有欠精潔自今爲始鑄鍮作柷用於祭享似好故敢達矣敎以爾言好矣以此卽爲定式宮享與其外可以倣用處亦用此例
정조 24년 · 강
命前假注書高廷鳳先付湖南外臺使之乘傳還鄕
정조 24년 · 목
敎曰每見抗義新編高忠烈父子諸人精忠特節至令罽衣卉服之倫相顧錯貽尙今廩然有生氣勃勃於湖海之間未始不撫髀而興歎也今其後孫廷鳳向預大學類義編校之烈而知其名試之以功令則三場俱選益驗其所存條問經義則其所對九經疑義尤有識見又因計等較分之褎然爲首特賜及第今旣放榜以是家而有是人何官不做何典可靳分付該曹先付湖南外臺使之乘傳還鄕○敎曰前假注書高廷鳳不待分館後區處先付司果湖南時任都事遞付京職
정조 24년 · 강
命十六日漢學文臣殿講新榜加抄後更稟日次儒生殿講來月初更稟
정조 24년 · 목
竝因政院啓稟有是命
정조 24년 · 강
知敦寧李敬一疏陳無敦寧乞遞賜批下該曹稟處命時囚朴瑞源等供辭還給推承旨李益運
정조 24년 · 목
義禁府以前執義朴瑞源前掌令崔時淳南涑前持平具晉行等捧供啓敎以旣有待下敎捧供之命則此啓目何以入啓乎政院若不分付責在政院此啓目還給該房該堂間捧現告推考近來憲臺之無端呈病監察之替當茶時卽一痼弊以此提飭之後行公者公然犯科此非關紀綱之一端乎此後衆所共知情病外皆用禁推諸臺例卽捧傳旨
정조 24년 · 강
命時囚金達淳分揀放送尹光心行査後議處沈養之南履範議處洪彝浩李晩祥以不應爲公律勘放彜浩令該曹中道邑相換
정조 24년 · 목
義禁府啓言終獻官金達淳原情以爲渠爲人無狀奉職不勤祭物監捧何等嚴重而晩時進去自速罪戾惶隕震惕恭俟嚴譴云金達淳杖八十收贖奪告身三等私罪施行敎以旣躋宰列之人似不諉罪於守僕輩飭亦施矣今姑分揀放送○又啓言宣惠廳郞廳尹光心原情以爲今因妻葬山事訟端出於意外姓名至於上徹自歸於蔑法無嚴之科惶隕震剝靡所容措第未知一不接訟於營邑乃敢徑先籲天亦有如李寬者乎其所構捏罔有紀極俯仰慚憤寧欲無訛玆敢略暴事實當初占山時見其左岡有一荒墳問諸村人云是文谷居李哥之墳又問是兩班乎曰李生員爲稱而兩班與否則不知也蓋其坏土以外前後左右各有其主一草一木皆非其家之物路鑿墳前牛踐馬踏不似兩班家塋域商度事理謂當無慮仍約買家舍與園林於村人吳哥處而歸及至祠后土之日李寬兄弟忽來山下以爲渠祖墳山當禁之地蹴散祭物沮戲事役擧措則極爲駭悖而事情則實有可疑占山在於三月初八日而祠土則在於十五日其去文谷不過二十里占山消息亦有通告者彼若有眞箇禁葬之意則何不先事圖之而乃坐待多日乎渠姑以溫言解之又以不當禁之意備說事理且曰藉令當禁旣不能早圖到此何不快諾乎彼亦無悶迫痛切之色笑而答曰快諾之言有難自吾口出仍卽還歸其家乃於十六日李寬呈訴本官來見渠故更爲詰責曰昨旣從容酬酢今日之擧又何爲也云爾則彼又答曰守望之人不爲報警可乎旣爲子孫一番此擧何可已乎觀其前後所答可知其元無必爭之意且其穴後來脈要害之地有村漢吳大文父母合葬之塜其下又有吳順正妻葬又其靑龍內近麓有吳哥金哥之塚問其年條則李哥之入葬在於己巳今爲五十二年吳金之葬遠不過二十三年近者不滿十年而李塜本是偸葬故後葬之他塜皆不能禁此乃一村之人所知渠又執此以問彼亦語窘色沮但曰摘奸座首出來矣渠答曰官家旣不親審妻葬又無所重就訟於座首之前署名於圖形之末事面似涉如何又以此言於座首十七日還爲入京治發靷行翌朝到山下則李寬兄弟更無形影果爲無弊過葬葬後始問去夜官家傳令於座首及捕校處使之多發本面丁壯民人逐送喪行期於潰散六七捕校百數十村人齊會山下矣鄕所輩亦知調民禁葬之有違事理不待靷行旣會且歸又聞本官報營辭意則以不就訟於座首爲罪不待立落直請掘移心甚驚惑莫知其故旣而聞之則李寬呈官出來之日自詫村中曰吾祖乃金氏門人吾與金賛善子相親間也城主使我立於階上款敍世誼云云村人輩固不樂京中士夫之入葬及聞此言物色頓殊客地葬事尤爲齟齬而畢竟李寬上言之擧出矣今其上言中以爲偸葬於單白虎偸之爲言暗地欺人之謂也白晝占山前期始役架閣築灰靷紼朝停此可謂之偸葬乎所謂白虎果是渠家養山處乎其緊歇何如穴後來脈乎至於募得無賴輩之說誠不滿一笑渠之兄弟旣知其無慮調民禁葬之官令始聞於到山下之後則數百無賴何處募得募得無賴將安用哉其時帶去之人不過四五奴屬及持炬燭者二十四名而已其所謂京軍門旗手各持鐵推云者又何虛妄之至此誠有是事必有其律五營將臣云誰借送一番行査不難窮覈彼雖急於誣人獨不念自陷於誣罔天聽之罪乎祠土時李奴之蹴散祭物者始果縛手執留欲爲告官懲治旋卽放去彼所謂或被結縛者似或指此而所謂或破頭面幾至死境云者果是何人而被誰毆打蓋其爲說顚倒捏合隨處破綻有不足多辨判下行査事體自別而伊日擧行殊欠詳盡至於來脈所在之吳塜乃是此訟之肯綮而圖形中闕而不入故渠屢請其改圖則李哥百端周遮訟官亦堅執不許至以欲逐訟官爲言又曰吳塜何關於尹家吳塜掘去可也以此觀之吳塜之緊關於訟理非但李哥知之抑亦訟官之所知也末乃黽勉添入又復稍變其處故渠果不得循例着名以此相持之際訟官遽起而歸仍爲論報上營不捧原情渠控訴無處呈于留守亦復見却今乃以不納原情爲罪不納也不捧也等是不見不見原情而直爲決折私心抑菀已無可言而報辭臚列不啻深緊又以不干之元家攙入於其間留守則只憑本官所報無一可否終至於啓聞論勘之境尤不勝萬萬驚懍而勿論挾私與避嫌莫非渠之不幸第以法理言之大凡山訟專以養山與否定其立落蓋謂雖龍虎之內亦必養山然後方可以禁葬若乃步數定限亦言其養山之界而獨來龍主脈不限步數蓋謂來脈重於龍虎也今此李塜陵夷一墳孤寄濯濯之山脊而自是當年偸占之葬元非自家禁養之局常漢各姓互相入葬於坐立俱見處以至緊重之來脈亦不禁吳漢之三葬則況今渠妻葬乃在於買得家舍之後而不關於渠家四山緊要之地山高谷深又與眼前突兀者有異李家之越他塜而禁葬於非其養山之處者其於法理果何如也渠本無勢力又窮獨無子受人凌蔑固所甘心有罪無罪天日在上焉敢誣乎恭俟嚴勘云請刑推得情敎以觀此爰辭與守臣査啓何太相反乎訟官事若如爰辭中云云則亦未知孰是分付兼留守詳査狀聞後議處此囚行査間姑放○又啓言全州判官沈養之原情以爲本道道臣陳疏廢務之後將以渠差定假都事而渠旣在査勘之中則肆然冒當實爲惶悚而亦不敢以此登諸文報自營門諒此事狀旋卽移定自顧情跡實涉猥越云請刑推得情敎以除刑推議處照律○又啓言高敞前縣監南履範原情以爲渠乙卯正月間赴任本縣爲先査究還穀則元總米租竝二萬二千餘石而甲寅停退翌年當捧條又二千石合以計之則二萬三千餘石內甲寅實入庫爲四千石零舊逋之流來未捧槪爲一萬八千餘石渠馳進營門備陳實狀仍請狀聞則道臣以爲還穀體重只令從便徵督期於究竟而斗小之邑近二萬石數十年流來之逋勢難一齊準捧故自其年爲始凡所以收逋之方靡不用極斗收斛徵磨以時月捧納之數合爲萬石零其餘未捧則反仍旣久指徵無處實無收殺之道而不幸四年勘報三經大賑舊逋徵督其勢末由以面以牒每每首實於營門期於被勘而竟未免因循磨勘之歸襲謬之罪無以自明云請刑推得情敎以除刑推議處○又啓言求禮縣監洪浩彜原情以爲御藥所須事係莫重本邑直封恩出蠲瘼尤宜十分審愼何敢一毫泛忽而近來竹田大抵凋殘榦大體直可合封進者幾乎絶無故僅取其中靑直者一一躬檢各別擇封終未免不堪取瀝致有該院之請罪不謹之罪實無所逃云請刑推得情敎以爲南民之苦心深感於故相箚語許令直納者意豈徒然則設法未久有此該院之請罪大抵竹田之不能着意檢飭卽亦該倅之責爲先以不應爲公律區別功議勘放而課農方殷邑是弊邑年近七十難責久任中道邑令該曹口傳相換使之除朝辭給馬赴任以除殘邑迎送之弊○又啓言丹城兼任山淸縣監李晩祥原情以爲渠去年十二月爲丹城兼官取考其捧糴時踏印文書則己未年當捧條二萬六千八百八十六石零內二萬六千石零該縣前縣監尹可基在官時以已捧報於營門未捧租八百七十四石零內統營耗作錢條二百四十四石零計除則實未捧不過六百三十石成送移文故渠依其數準捧之後仍爲封倉其前後仍反與否則渠以一時兼官他邑倉穀例不得反庫故未能覺察莫非渠不職之罪云請刑推得情敎以暫察之兼官何以盡知容有可恕姑以不應爲公律勘放使之卽爲還官着意課農
정조 24년 · 강
行諸承旨持公事入侍于熙政堂
정조 24년 · 강
行召對于熙政堂參贊官徐有聞玉堂閔耆顯金履度注書洪奭周兼春秋金啓濂檢閱李存秀
정조 24년 · 목
修撰閔耆顯讀貞觀政要自貞觀七年止李靖充使予曰下番讀之副修撰金履度讀自貞觀九年止猶生之年予曰參贊官以下讀之承旨徐有聞讀自貞觀十一年止知爲善之有效注書洪奭周讀自貞觀十一年止亦可謂無人焉兼春秋金啓濂讀自貞觀十二年止訪其子孫以聞檢閱李存秀讀自貞觀十二年止弘文館學士命陳文義耆顯曰採訪之任李靖遣魏徵而太宗以樂聞讜言之故不欲使暫離左右此可見來諫之德矣履度曰太宗之稱蕭瑀有曰不可以利祿誘之不可以刑戮懼之此言固好而人君之於臣下初豈可議到於利祿之誘至於刑戮二字亦非所當語及於忠直之臣者太宗此言亦可見其未合於純王道此等處實合深察矣予曰言甚好矣予敎耆顯曰何當下去耆顯曰旣呈辭單今日內當離發矣予曰今月內必須反面也予敎履度曰下番前亦屢見而帽帶之下尤覺有老成人典型矣
정조 24년 · 목
右副賓客李晩秀文學金㙆兼司書金近淳翊贊洪載淵入參
정조 24년 · 강
遞大司成鄭大容以尹光顔代之中批也
정조 24년 · 목
敎曰日次講雖命來初更稟而晝漏正稀泮中課試此其時也況雅誦印頒之後與四書月講當申明修復而泮長病難行公有不可一味癏曠許遞中批固難愼而可爲者何拘行副護軍尹光顔爲大司成牌招使之着意勸課
정조 24년 · 강
命迎華驛許貸公貨以均廳給代條中限年區劃
정조 24년 · 목
敎曰向因迎華驛許貸公貨事以華城歲捧之錢劃給之意許施於領相擧條而更思該府公貨姑未就緖該驛則均廳給代條中從便限年區劃之事招致備郞言于領相仍以此意下諭華留如是則該府歲捧之典守宜有照倣他例自京下送御史反閱爲可待該府句管有司堂上來指一草記稟處
정조 24년 · 강
遞判義禁申思運同義禁尹光普以金載瓉爲判義禁趙鎭寬爲知義禁前望也
정조 24년 · 목
承旨金履翼啓言時囚有議處照律之命而議處無判堂則次堂例不得擧行判義禁申思運受由在外同義禁尹光普有實病無以開坐云臣適帶金吾之任故敢達矣敎以判義禁同義禁竝許遞前望單子入之待下批卽爲牌招以爲議處照律之地
정조 24년 · 강
命前假注書吳淵常曺錫正仍察上下注書之任
정조 24년 · 강
遞內局提調金載瓉
정조 24년 · 목
敎曰判義禁金載瓉兼帶內局之任許遞
정조 24년 · 강
遞正言洪時濟以朴宗京代之前望也
정조 24년 · 목
敎曰傳旨未下臺諫許遞前望單子入之待下批牌招察任
정조 24년 · 강
罷左捕將李得濟職仍命捕廳他邊大將兼察御營廳總戎使兼察
정조 24년 · 목
內醫院啓言本院醫女例不得無端往來郊外雖於城內遊讌之所無敢任意推捉事自本院連爲申飭矣卽聞昨日本院醫女二名左捕廳將校稱以將令捉出江上云事雖微細後弊所在不可置之請當該捕盜大將李得濟罷職允之○政院啓言左捕將李得濟罷職所帶御營大將將兵之任不可無總察之人何以爲之而捕將則有他邊大將兼察之例今番則何以爲之敎以捕將依例爲之而總戎使兼察竝牌招聽傳敎
정조 24년 · 강
遞知敦寧李敬一
정조 24년 · 강
求禮縣監洪彜浩全義縣監金最行相換口傳也
정조 24년 · 강
京外儒生金鍾眞等四百九十二人陳疏請忠文公成三問等五人立後故提學李宗儉等二人旌褒賜批議大臣稟處
정조 24년 · 목
疏略曰粵在端廟朝有若忠正公朴彭年忠文公成三問忠烈公河緯地忠穆公兪應孚忠簡公李塏忠景公柳誠源此世所稱六臣者也此六臣卽我國之夷齊皇朝之方景也是以我世祖大王已許以萬古忠臣其後列聖朝所以隱恤而伸暴之旌褒而表章之者至矣盡矣其墳墓院宇旣有自朝家封植修建之節則若無待於其子孫之崇奉永享者然至於繼絶存亡使其忠魂毅魄各有所依歸者則聖朝之恩典尙有所未遑而志士之永慨尙有所溢鬱者也噫彼六臣之精忠大節實無異同而朴彭年之一縷血屬幸而不絶近又蕃昌則足可見仁天不食之理而惟彼五臣家之滅絶無後實爲天地之有憾百世之傷痛也在後人崇報之方恐不可一委於有憾傷痛之科而終使其滅絶無後也是以在昔肅廟乙酉禮曹判書閔鎭厚建白筵中以爲河緯地被逮之日以後事託於其從子源請依乙巳名臣金䃴立後例以源之後孫俾奉其祀肅廟下敎曰六臣與他自別何可不爲繼絶乎依所達特施於是河緯地始有主祀之孫則傍孫繼後之典已發其端而乃至於成兪李柳之家獨未蒙一例繼存之典者誠未知其何爲而然也嘗聞顯廟朝有一吏胥得成三問木主於仁王山下粉字丁寧其時章甫走議於先正臣宋時烈則先正以爲今去先生之世已數百歲矣以禮則親盡當祧而先生之節當百世祀之夫天旣啓之人又埋之則豈其所忍哉因令依神返室堂之禮還安於魯恩洞舊第噫木主之復顯可見天意之不廢其祀也舊第之還奉留待公議之復存其祀也然而虛堂木主至今無依則烏在其天意之不偶公議之未泯也耶若謂之代已疏遠昭穆中絶河緯地之存祀旣有前例矣若謂之事在久遠祠版難造成三問之木主亦在舊第矣以此以彼固不可異同於其間請成三問兪應孚李塏柳誠源四臣之家博詢有司求其宗姓傍支之可奉其祀者爲之立祀主祭一如河緯地之家則忠義之報更無所憾矣六臣就義之時有曰忠莊公李甫欽者登第初被選集賢殿博士與成三問朴彭年柳誠源李塏等共纂歷代通鑑已有志氣之相契終致節義之同歸其殉義顚末詳載於莊陵誌中甫欽之於六臣夷險同一心也死生同一義也而其無後絶嗣又與彼四臣者同焉則今於存祀之典不可不幷施一體之恩例也故提學李宗儉卽甫欽之從兄也柳誠源之內從也嘗於端廟在春邸時爲宮僚以孝友登聞文宗大王賜堂號孝友故大提學卞季良詩曰聖上名堂切儲宮造道深蓋實蹟也與甫欽同榜登第又與之同志當光廟受禪之際屛迹自放終身不仕其遠蹈邁往之節昭載於龍仁邑誌及故贊成柳希春之文雖未及與甫欽同時殉節而至於秉義自守卓然有立者則眞所謂難兄難弟矣故士林追仰幷侑鄕社亦可見百世之公議也其時又有監務李智活者十四中司馬十八出宰雲峯及夫乙亥喟然歎曰古之朴儒與我同志之士也遂入居昌朴儒山下操文祭朴儒手自築臺名曰望月亭每朝夕北望瞻拜嘗有詩曰夜夜相思到夜深東來殘月兩鄕心此時冤恨無人解孤倚山亭淚不禁蓋寓望寧越戀君之意也自丁丑十月以後皇皇如喪每携酒獨登朴儒山頂竟日痛哭而返仍終身自靖世稱學邃道隆有五柳風焉此兩臣之節義亦足以警世礪俗而只以忌諱互錯尙此泯沒無傳玆豈非士林之所嗟惜者乎臣等請上所陳成三問兪應孚李塏柳誠源及李甫欽五臣之絶祀者則必存祀而使之依歸焉下所陳李宗儉李智活兩臣之泯沒者則旌褒而使之表著焉批以疏辭下該曹議于大臣稟處
정조 24년 · 강
以金箕殷等爲承文副正字
정조 24년 · 목
吏曹啓言權知承文院副正字金箕殷申緯南吉寬李基憲李彦輔洪祐燮尹日逵吳洪錫金尙元金會淵沈英錫趙庭和申慶會申光軾吳淵常金秀鍾兪應煥閔哲儒申在明金碩鉉金㷞趙民和趙鐘永趙晉和尹鼎烈姜應一李南翼曺錫正鄭祖榮崔漢翼李集運鄭度采具康請口傳施行允之
정조 24년 · 강
勘放時囚沈養之等
정조 24년 · 목
義禁府啓言沈養之杖八十收贖奪告身三等私罪施行允之敎以功議各減一等又啓言洪彜浩杖八十收贖而功議各減一等杖六十以公罪收贖放送又啓言李晩祥杖八十收贖放送敎以如有功議各減一等又啓言李晩祥功減一等杖七十收贖又啓言南履範觀其所供流來反逋之報營徵捧雖爲萬包糴簿磨勘法意嚴重未捧仍反罪實難貰請以此照律允之
정조 24년 · 강
訓局以武藝廳試射入格人等施賞啓
정조 24년 · 목
訓局啓言隨駕武藝廳試射時柳葉箭邊三中金道成等十四人各木三疋貫一中邊一中黃仁喆等三十九人各木二疋技藝上中等梁洙昌等七十五人各木一疋依判下單子施賞
정조 24년 · 강
命慶州囚孫命震酌勘
정조 24년 · 목
慶尙監司申耆狀啓以爲因刑曹關慶州囚孫命震獄事以永川郡守金箕憲迎日縣監李弘達長鬐縣監黃勉基別定査官盤覈取招則此獄始因爭水之微細終至殺越之慘變而暮夜鬨場四人共犯則毆踢之孰輕孰重勢將取質於證招區別其正干所謂看證皆是手犯之類各有主雇之情互相推諉之供固非眞的之證而至於金旀叱暹以其當初公眼前後所供如印一板執此細究可覈情實蓋戒元萬三特是農場使喚設或有迭手共毆此不過聽使助勢則論以造謀加功之律此獄元犯要不出命震奎世之間而命震之數次打背不但萬三之明白質言至於戒元則與命震爲同姓之親有同室之誼而膝三搗肋之狀亦不敢隱諱及其開檢痕損相符奎世之踢脇打頰雖出衆招屍帳中所錄終未見著顯旀叱暹之立證於兩囚也必先擧命震次言奎世先後緊歇之分已成一副當斷案而且況貌如尙龍云者命震則髣髴奎世則全然不似死者生前之言尤可驗況得眞境敢以初不出野等說專事漫漶如使命震所犯差輕則三人對質之時何爲而躡後潛聽屍體擔來之日又何爲而無辭順受外此請饋烹狗要給錢牟等諸般擧措俱露自㤼之眞贓以犯以情難逭當律前道臣李義綱在任時孫命震定爲元犯李奎世等三人分輕重酌決以此已成之案敢生掉脫之計變幻事實縱妻鳴冤者尤極兇頑以原獄案一通別單馳啓請令該曹稟處○慶州囚孫命震原獄案孫命震毆打尹莫金致死事初檢官蔚山府使李廷仁覆檢官長鬐前縣監林淵浩檢狀實因以被打致死懸錄正犯以命震懸錄屍親私婢白心招辭以爲家夫莫金除草次出往畓處日暮不還故往見則委臥邱塍曲身叫痛故以牛馱來臥置房內則病勢日漸危重下泄血水問其所由則手叩訩項而不能形言招來相關各人等面質則手指孫戒元宋萬三等曰彼等打我之聲微在喉間仍爲致死云看證孫戒元招辭以爲與雇主孫命震灌水次往于上坪則尹莫金居間偸水暗灌其畓命震叱責則莫金慘辱不已命震不勝忿憤手執莫金之頭䯻揮仆於畓壠以膝撞築後背及腰脇等處李奎世亦憤其辱以足急踢三次則莫金一仆于地氣息奄奄云正犯孫命震招辭以爲伊日乘夜出野則宋萬三之雇主李奎世謂渠曰尹莫金居間偸漑故吾果作擧措禁塞而厥漢尙臥其處毆打莫金皆是李奎世之所爲渠則實爲瞹昩云○刑曹啓言此獄屢閱文案參究諸招獄情終涉疑眩大抵昏夜田畔四人共毆如泥中之鬪獸則其下手之先後毆踢之輕重有難明的覈得雖以被打之人猶不能辨別其誰某初四日面質時則指丁大卜守而曰此兩總角打我其翌日則口不能言傍人指戒元萬三則只隨問點頭於是乎戒元萬三爲正犯矣至於戒元招中命震之三搗右脇奎世之繼踢右脇之說出而正犯又移於命震奎世之間矣此皆莫金臨死謊亂之言戒元圖免元犯之招俱不足取信而最是貌類尙龍云云似爲引據且命震先搗之狀詞證皆云目覩以此之故前後推官與道臣俱以命震硬定元犯以臣迷見終未能釋疑黑夜滾鬪拳踢交加則戒元以菽麥不辨之人倉卒之間渠何能的見的知而乃曰命震則三搗奎世則三踢云云又何能辨別其脊與肋而爲言若是丁寧乎想像伊夜鬪場光景兩漢之共打莫金則一也下手雖有先後搗踢難分緊歇且況脊肋卽人要害處而其搗其踢分在兩處痕損狼藉則莫金之死安知不出於奎世之足而必出於命震之手乎不可不更爲到底究覈査得其十分無疑然後元犯始可以執定請分付道臣親執詳査啓聞後稟處敎以道狀雖曰無疑曹讞儘有意見厥獄正犯無出於四人而四人之中二人是指使者二人是聽其指使者指使二人之中當定正犯而所謂李奎世孫命震均似指使其實則孰緊孰歇區別極難與尙龍貌類與否不足爲斷獄之肯綮設使命震貌類的實三尺何等至嚴則豈可以死者迷亂荒譫作爲不易之左契揆以審克之義寧有如許獄理且況多少然疑之端無非是懸空摸索宜乎爲命震妻者跋涉千里蹕路鳴冤今見査啓其所云決疑適足以益晦今雖更捉奎世與命震一處頭面互相推諉究竟無期苦主必報之心人情之所固然而兇身之誰爲分明亦不指的納供一獄豈有兩箇正犯而滯囚竝訊尤無意義經曰罪疑惟輕疑之不可決而所犯手亦非一人所爲則直屬之疑輕者非不法也亦非忽於償命也蔽一言曰廷尉當是何必更査後決折命震分付道臣卽爲酌勘
정조 24년 · 강
命湖西囚延有用獄事議大臣回啓
정조 24년 · 목
刑曹啓言罪人延有用之嘯聚徒黨遮截要路毆打衙童火燒卜物之狀渠旣自服則其謀害土主之跡綻露無餘故前後道啓曹讞與大臣之獻議皆有施一律之論而今考律文則部民謀殺本官謀已行未傷者其文不過杖流而年前衿海之獄其時以大懲創之意幷用極律則此獄之設計排布至兇且慘與衿海無甚異同大明律斷罪引律令條有曰其特旨斷罪臨時處治不爲定律者不得引比爲律臣曹不敢擅便請上裁敎以更爲議大臣仍具卿等意見指一回啓
정조 24년 · 강
命諸承旨持公事入侍政院以無公事啓
정조 24년 · 강
承文院以吏文及漢語文臣加抄啓
정조 24년 · 목
吏文加抄李基憲洪祐燮尹日逵金尙元沈英錫趙晉和申慶會趙亨基吳淵常兪應煥朴謙進金㷞李顯相趙民和趙鐘永鄭祖榮李集運安以鼎漢語加抄吳洪錫金秀鍾趙庭和尹鼎烈李南翼曺錫正崔漢翼鄭度采
정조 24년 · 강
命文武臣殿講以十八日爲之尋命文臣殿講退以來月初
정조 24년 · 목
政院以來十八日專經武臣殿講日次啓稟敎以爲之又啓言文臣殿講同爲取稟於武經講日事命下矣以何日爲之乎敎以武講日爲之○承旨徐有聞啓言漢學講有新榜加抄後更稟之命而加抄單子今纔啓下故敢此仰達矣敎以雖已加抄新榜中必多歸覲或榮掃之人殿講退以來月初專經講亦依此爲之下鄕者趁講期使之上來
정조 24년 · 강
命奎章閣大奉審時世子行禮待下敎爲之
정조 24년 · 목
檢校直提學李晩秀啓言春孟朔奎章閣大奉審今十五日爲之事命下矣謹稽閣誌每歲春秋孟朔王世子率時原任閣臣涓吉奉審著爲儀式方當封冊禮成之初臣等益切歡欣顒企之忱今番奉審旣是春孟朔奉審之退行則世子宮行禮節次事當依例磨鍊以入矣敎以待下敎爲之
정조 24년 · 강
命關東薦獻魚物蠲減事待東北兩道報來後稟處
정조 24년 · 목
禮曹判書李晩秀啓言日前關東慰諭御史狀啓判付有襄陽杆城封進銀口魚除減之命此在東民實是莫大之惠澤而因此有仰達者各道薦新物種每月令各兩道隨土産分當封進例也二月令松魚七月令鰱魚十月令銀魚關東關北分封以進而庚戌年因關東道臣狀請退期松魚則退以三月鰱魚則退以九月銀魚則退以十一月事定式及其封進也關北魚物旣已先到故以此薦新關東魚物則追到之故稱以封餘都歸曹中之私用薦新物種事體何等莫重而不入用之物使之封進非但萬萬屑越萬萬無謂該道則認以薦新物種發丁捉魚照氷馱馹公穀之會減京外之情債種種勞費民自受弊以我聖上前後軫恤東民之盛德至意及此銀口魚特減之時松鰱銀三種魚物一體許減則嶺以東漁戶浦民庶有一分息肩之道而事係薦獻不敢遽議停免且關北魚物之每每及期有未可必請自臣曹關問該道道臣待其報來後稟處從之敎以杆城襄陽所封之前有下敎者令道臣先爲知委該邑今卿出擧條者待兩道報來別爲稟處
정조 24년 · 강
頒御定雅誦于八道四都校宮
정조 24년 · 목
敎曰朱夫子予所尊而師之也尊其道莫如讀其書讀其書思與吾黨之士共之甲寅新印御定朱書百選己未新印御定雅誦四都八道三百州府郡縣各頒一件藏于校宮如太學之尊經閣雅誦則旣活印翻刻以壽其傳而朱書百選則兩南關西雖已翻刻京中則只有活印本令內閣一體翻刻湖西關東關北及四都以內閣所藏活印本先爲下送京畿海西待內閣開板印出下送嶺南湖南關西以本道藏板印出與今下雅誦同爲分頒俾域中之冠儒服儒者皆知予尊朱之意事下諭諸道
정조 24년 · 강
以李仁祜爲全州判官口傳也
정조 24년 · 목
敎以守令未差之代令該曹口傳差出
정조 24년 · 목
敎曰今番慶科武科赴防除防勿捧米
정조 24년 · 강
遞校理李之耼以鄭萬始爲應敎李龜雲爲副應敎金熙采具得魯爲校理金熙周尹永僖爲副校理沈奎魯爲修撰竝前望也
정조 24년 · 목
之耼違召敎以違牌玉堂許遞與未差之代前望單子入之待下批牌招推移入直
정조 24년 · 강
罷持平鄭魯榮職
정조 24년 · 강
司譯院進新印四書三經春秋正音
정조 24년 · 목
該院啓言殿講時所用四書二經春秋正音俱有板本而周易正音尙無板本漢學敎誨譯官金益瑞自願刊板周易正音及四書二經春秋正音竝爲印出進上而凡講書刊冊者一本送于內閣入啓然後始爲草記請賞事曾有庚戌定式今此周易正音之費財刊板合有論賞之道請依近例施以加資之典允之
정조 24년 · 강
命檢校待敎李存秀禁推尋分揀
정조 24년 · 목
敎曰筵對體貌自別而召對時入直閣臣進參載在閣誌昨日座目不爲書入而內閣政院亦無一言當該入直閣臣及該房承旨竝從重推考入直者渠也書座目者亦渠也待敎李存秀禁推○義禁府以前待敎李存秀留置待命所待開坐捧供啓敎以分揀放送
정조 24년 · 강
命以金會淵擬入說書
정조 24년 · 목
吏曹以權知承文院副正字金會淵申光軾金碩鉉等登科前年滿五十請依法典六品遷轉允之敎以金會淵卽重臣金鍾正之子也重臣爲春坊於設院之初而後又爲賓客自宮僚爲宮賓者惟重臣適爲之其子以宿聞其名於泮製者今幸釋褐而說書又適有窠後日政擬入爲說書則例不更爲新通於侍從待春坊六品階直擬
정조 24년 · 강
給洪原縣燒戶恤典仍命永興府使李明淵馳往慰諭
정조 24년 · 목
咸鏡監司具㢞以洪原縣民家四十六戶燒燼事馳啓敎以殘邑民戶之被燒至近半百聞甚矜惻例給外別給使之分等擧行小殘獨戶蠲役而永興府使李明淵處此意下諭馳往慰諭嚴飭該倅俾卽結構奠接仍以形止狀聞後還官道伯處一體下諭
정조 24년 · 강
命全羅監司趙宗鉉辭疏與狀啓還給